Leány gyöngy fülbevalóval – Johannes Vermeer
Bevezetés
A világ egyik leghíresebb és legtitokzatosabb festményét, Johannes Vermeer feltehetően 1665-ben festette: Leány gyöngy fülbevalóval. A festményt holland festője 1665 körül készítette. Rendkívüli letisztultsága, tetszetős színei, nemes egyszerűsége, bája mellett titokzatossága miatt is kiemelkedő.

Rövid ismertető táblázat
	Technika
	Olajfestés

	Évszázad
	17. század (1665 körül)

	Művészeti irányzat
	Barokk*

	Mozgalom
	A holland festészet aranykora

	Méret
	44,5 x 39 cm

	Múzeum
	Mauritshuis

	Anyag
	Olajfesték, vászon


*A barokk a reneszánsz után következő stílustörténeti korszak, az építészet, a zene, festészet, szobrászat, tánc és más művészetek korstílusa.

A festményről
A széles arccsont ellenére lágyan, finoman ívelő arcon hajnalt idéző pír dereng, ívesen felszökő keskeny szemöldök, a formás orr fölött magas homlok, amelynek egy részét a turbán eltakarja. Az egzotikus hangulatú – a XV. század óta kedvelt, népszerű – turbán tetejéről fátyolszerű, sárga anyag omlik a vállára, a dísztelen barnássárga kabátra. Fülében nagy, hosszan lenyúló, könnycsepp alakú, áttetsző gyöngy ragyog, egy része arany fényben, kiemelkedve a háttér nagy, sötét felületéből. Ez a legfeltűnőbb jegy a festményen, különösen a tökéletesen fehér, fénylő, vastag, amorf folt, erőteljes ecsetnyom. Hasonló fehér vakít ragyogó élesen a galléron, amelyhez a különleges gyöngy csaknem hozzáér.

Kékek és sárgák
A kék turbán ultramarinkék (oltre mare, mondják az olaszok, tengeren túli, mert valaha onnan szállították). Lazúrkék, tintakék, mélykék, melyben fehérek is vannak. Bogyókék, borókakék, kökénykék. Tenger, víz, ég, megnyugvás, hűség, elmélkedés, tágasság, végtelenség. (A turbán török hatásra terjedt el a XVI–XVII. századi németalföldi viseletben. A mohamedánoknál Allah színe a kék.) A fejfedő tetejéről lazán aláhulló anyag sárga, rezedasárga, melegsárga, nápolyisárga belefestéssel, alul pedig kék, fényfoltokkal. A sárga a nap, a világosság, az örök fény, a maradandóság. A jóság, a melegség, a tudás. Boldog érzések, aktivitás, erő. A kék és a narancssárga kiegészítő, komplementer, azaz a színkörben egymással szemben álló, egymást fehérre kiegészítő színek. A kabát okkerbarna, sárgásbarna, ez földszín, a fénylő kékhez és a ragyogó sárgához képest nagyon is e világi, valóságos.

A gyöngy szimbólum
A gyöngy a kagylóba hulló harmatcseppből születik. A teremtő nőiség, női szépség szimbóluma. Aphrodité, a szerelemistennő gyöngykagylóban utazott Ciprusra, ahol születése idején a tengerből partra szállt. Az Énekek éneke (Ószövetség) a tökéletességre, szépségre utalva nevezi a menyasszonyt a „gyöngyök asszonyának”. Izsák is gyöngy fülbevalót küld jegyajándékul Rebekának, amikor feleségül kéri. A gyöngynek a keresztény művészetben is spirituális jelentése van.





Elméletek a lefestett személyről…
1.) Az egyik elmélet szerint Maria Vermeer szerepel a képen, aki a festő 1654-ben született lánya volt, és a kép készültekor 12 éves lehetett. Erre azonban nincs bizonyíték, és az elmélet bizonyítását az is nehezíti, hogy az ábrázolt lány korát nem könnyű megállapítani.
2.) Egy másik elmélet szerint Magdalena van Ruijven szerepelhet a festményen, aki Vermeer pártfogójának, közel élő szomszédjának, Pieter van Ruijvennek lehetett az egy szem lánya. Ő körülbelül annyi idős lehetett, mint a festő lánya, Maria. Mivel pártfogója közvetlenül a festőtől jutott a képhez, az elmélet akár helytálló is lehetne, amennyiben lányáról készíttetett portrét. Mégsem fogadják el az elgondolást egyértelmű megoldásként.
3.) Létezik egy olyan elképzelés is, miszerint a festmény A festőművészet című másik Vermeer-képhez szolgálhatott gyakorlásként. Ezen a festményen egy görög mitológiai alak, Clio, a történelem múzsája szerepel. A két nő sok hasonlóságot mutat, ilyenek az arcforma, az orr, a ruházat, a résnyire nyitott száj, a gyöngy fülbevaló és Clio alsó hajtincsének egybeesése, illetve a fények.

Személyes vélemény
[bookmark: _GoBack]Nézőpontom szerint, ez az alkotás nagyon izgalmas a körülötte lévő megannyi megfejtendő titok és rejtély miatt, ugyanis máig nem tudni, kit ábrázol a Leány gyöngy fülbevalóval. Vermeer képei nagy részének gondos részletességgel megfestett hátteret adott. Ezek általában tükrök, térképek, látképek voltak, de a Leány gyöngy fülbevalóval című kép sötét hátteret kapott. Ez önmagában egy rejtéllyel szembesíti a kép szemlélőjét, hiszen a sötét háttér nem helyezi kontextusba a modellt, ami megnehezíti a kép megértését, a modell kilétének megállapítását. Annyit látunk csupán, hogy a nő turbánt visel, ruházata egzotikus, és rendkívül beszédesen, mégis titokzatosan néz hátra válla felett.
